
VENDIM
Nr. 177, datë 26.2.2020

PËR PËRBËRJEN, KRITERET DHE DETYRAT E BORDIT TË ADMINISTRIMIT TË FONDIT SOCIAL TË PUNËSIMIT DHE MËNYRAT E PËRDORIMIT TË TIJ

Në mbështetje të nenit 100 të Kushtetutës dhe të pikës 6, të nenit 21, të ligjit nr. 15/2019, “Për nxitjen e punësimit”, me propozimin e ministrit të Financave dhe Ekonomisë, Këshilli i Ministrave

VENDOSI:

I. DISPOZITA TË PËRGJITHSHME 
Ky vendim ka për qëllim të përcaktojë përbërjen, kriteret dhe detyrat e Bordit të Administrimit të Fondit Social të Punësimit si dhe mënyrat e përdorimit të tij.  
II. BORDI I ADMINISTRIMIT TË FONDIT SOCIAL TË PUNËSIMIT
1. Fondi Social i Punësimit krijohet për të siguruar nxitjen e punësimit, integrimin dhe përfshirjen sociale të personave me aftësi të kufizuara, përfshirë personat që nuk dëgjojnë dhe invalidët e punës, të vlerësuar pjesërisht të aftë për punë nga komisionet përkatëse, dhe administrohet nga Bordi i Administrimit të Fondit, si organ kolegjial, i cili e ushtron veprimtarinë e tij ekzekutive vendimmarrëse në mënyrë kolegjiale. 
2. Bordi i administrimit të fondit përbëhet nga nëntë anëtarë, si më poshtë vijon: 
a) zëvendësministri i ministrisë përgjegjëse për çështjet e punësimit;
b) zëvendësministri i ministrisë përgjegjëse për financat;
c) zëvendësministri i ministrisë përgjegjëse për mbrojtjen sociale; 
ç) dy përfaqësues të punëdhënësve, të përzgjedhur nga organizatat dhe dhomat e përfaqësimit të punëdhënësve/organizatat më të përfaqësuara të punëdhënësve. Kandidatët, që përfaqësojnë organizatat e punëdhënësve, duhet të jenë nga sektorët që kanë punësuar persona me aftësi të kufizuara; 
d) një përfaqësues i personave me aftësi të kufizuara, i përzgjedhur nga organizata të shoqërisë civile, me eksperiencë pune dhe fokus në ndihmesën e personave me aftësi të kufizuara;
dh)  dy ekspertë të pavarur, të caktuar nga organizatat e shoqërisë civile, me eksperiencë pune dhe fokus në ndihmesën e personave me aftësive të kufizuara;
e) një përfaqësues nga agjencia përgjegjëse për punësimin dhe aftësitë. 
3. Përzgjedhja e anëtarëve të bordit bazohet mbi këto procedura: 
a) anëtarët e bordit, të cilët i përkasin organeve të administratës publike, caktohen nga ministrat përkatës, përgjegjës për çështjet e punësimit, të financave dhe mbrojtjes sociale;
b) anëtarët e tjerë të bordit, të përcaktuar në shkronjat “ç”, “d” e “dh”, të pikës 2, të kreut II, përzgjidhen nga ministri përgjegjës për çështjet e punësimit dhe zhvillimit të aftësive, pas propozimit të kandidaturave, sipas kritereve të përcaktuara me urdhër të ministrit përgjegjës për çështjet e punësimit dhe zhvillimit të aftësive. 
4. Anëtar i bordit mund të përzgjidhet personi, i cili plotëson kriteret e mëposhtme: 
a) të ketë ekspertizë të vërtetuar në një prej fushave, si aftësia e kufizuar, tregu i punës, arsimi dhe aftësimi profesional, menaxhimi i biznesit, planifikimi strategjik dhe financiar, marrëdhëniet shoqërore dhe ndërmarrjet sociale; 
b) të ketë përvojë pune profesionale mbi 5 vjet në fushat e veprimtarisë, të cilat lidhen me detyrën; 
c) të ketë referenca pozitive nga bashkëpunëtorët e mëparshëm; 
ç) të jetë me integritet të lartë dhe të mos ketë qenë i dënuar për kryerjen e ndonjë vepre penale. 
5. Kryetari i bordit është zëvendësministri përgjegjës për çështjet e punësimit. 

6. Afati i qëndrimit në detyrë të kryetarit dhe anëtarit të bordit është 3 vjet, me të drejtë rizgjedhjeje për një mandat të dytë. 
7. Anëtari i bordit shkarkohet para afatit nga ministri përgjegjës për çështjet e punësimit dhe zhvillimit të aftësive nëse vërtetohet se ai: 
a) dënohet nga gjykata, me vendim të formës së prerë, për një vepër penale;
b) është në pamundësi fizike ose mendore për të ushtruar funksionet e ngarkuara, për një periudhë mbi gjashtë muaj;
c) shkel rëndë rregullat e etikës së punës, të cilat përcaktohen nga bordi në rregulloren e funksionimit;
ç) nuk përmbush detyrat e caktuara sipas ligjit;
d) jep dorëheqjen. 
8. Bordi merr vendime me shumicë të thjeshtë të anëtarëve të pranishëm. Nevojitet një shumicë e cilësuar prej 2/3 të numrit të përgjithshëm të anëtarëve të tij në rastet kur ai vendos për: 
a) emërimin apo shkarkimin e kryetarit të bordit; 
b) miratimin dhe ndryshimin e rregullores së funksionimit të bordit; 
c) zgjedh sekretarin e bordit nga anëtarët e tij. 
[bookmark: _GoBack]9. Gjatë veprimtarisë së tyre, anëtarët e bordit nuk marrin pjesë në proceset përzgjedhëse dhe vendimmarrëse kur ka konflikt interesi.  
10. Anëtarët e bordit shpërblehen për veprimtarinë e tyre. Masa e shpërblimit dhe numri i mbledhjeve përcaktohet sipas vendimit nr. 656, datë 31.10.2018, të Këshillit të Ministrave, “Për përcaktimin e masës së shpërblimit të anëtarëve të këshillave, bordeve ose komisioneve të përhershme të njësive të qeverisjes qendrore”.
III. DETYRAT E BORDIT TË ADMINISTRIMIT TË FONDIT
1. Bordi i Administrimit të Fondit Social të Punësimit ushtron detyrat e mëposhtme:
a) administron Fondin Social të Punësimit, në përputhje me ligjin nr. 15/2019, “Për nxitjen e punësimit”, dhe rregulloren e funksionimit të bordit; 
b) miraton strategjitë dhe planin e veprimit vjetor për përdorimin e fondit, duke përcaktuar prioritetet e veprimit, raportet përkatëse të shpenzimeve vjetore për secilin prioritet dhe duke ndërmarrë veprimet e nevojshme për zbatimin dhe financimin e projekteve për nxitjen e punësimit të personave me aftësi të kufizuar; 
c) miraton programet që financohen nga Fondi Social i Punësimit, në përputhje me procedurat ligjore dhe me rregulloren e funksionimit, dhe miraton nivelet dhe vlerat e financimit për projektet e paraqitura;
ç) miraton rregulloren e brendshme të funksionimit të bordit;
d) miraton të hyrat dhe shpenzimet vjetore, raportet e auditimit financiar dhe raportet periodike të veprimtarisë së fondit;
dh) analizon dhe miraton raportet e monitorimit e të vlerësimit të impaktit të projekteve të financuara nga fondi ose të kontraktuara nga ekspertë ose organizata;
e) merr vendime dhe miraton dokumentet që lidhen me veprimtarinë e fondit. 
2. Mënyra dhe procedurat më të hollësishme të funksionimit të Bordit të Administrimit të Fondit përcaktohen në rregulloren e funksionimit, e cila miratohet prej tij. 
IV. MËNYRA E PËRDORIMIT TË FONDIT SOCIAL TË PUNËSIMIT
1. Bordi administron të ardhurat e Fondit Social të Punësimit në bazë të: 
a) parimeve të konkurrimit të hapur e të përzgjedhjes publike; 
b) trajtimit në mënyrë të drejtë e të barabartë të aplikimeve, në kushte të ngjashme ndërmjet tyre; 
c) zbatimit të procedurave transparente, të thjeshta dhe të kontrollueshme; 
ç) nxitjes së pjesëmarrjes së subjekteve publike dhe jopublike në identifikimin e nevojave e të përparësive dhe të bashkëpunimit të tyre për zbatimin e projekteve. 
2. Fondi Social i Punësimit përdoret vetëm për financimin e projekteve me programe që synojnë: 

a) punësimin;
b) vetëpunësimin;
c) rehabilitim për punë;
ç) aftësimin dhe riaftësimin profesional;
d) orientimin dhe këshillimin për punësim; 
dh) shërbime mbështetëse; 
e) përshtatjen e vendit të punës për personat e parashikuar në shkronjën “c”, të pikës 4, të nenit 3, të ligjit për nxitjen e punësimit; 
ë) programe riintegrimi social; 
f) mbështetjen për nxitjen e punësimit të familjarëve të personave me aftësi të kufizuar;
g) përshtatjen e vendit të punës, duke përfshirë rikonstruksionin, për çdo person të punësuar sipas  parashikimeve të pikës 5, të nenit 21, të ligjit nr. 15/2019, “Për nxitjen e punësimit”. 
3. Aplikimi për programe të financuara nga fondi bëhet në bazë të njoftimit për “thirrje për propozime”, i cili shpallet në Buletinin e Njoftimeve Publike të Agjencisë së Prokurimit Publik dhe në faqen e internetit të institucionit përgjegjës për punësim e aftësi. Bordi hap procedurën e aplikimeve duke u bazuar në: 
a) fondet në dispozicion;  
b) prioritetet e përcaktuara nga politikat shtetërore, legjislacioni në fuqi dhe në politikat e financimit të projekteve/programeve, pas konsultimit me Këshillin Konsultativ të Punësimit, në përputhje me nenin 15, të ligjit për nxitjen e punësimit. 
4. Të drejtën për të aplikuar për programe të financuara nga fondi e kanë çdo entitet kombëtar dhe ndërkombëtar publik/privat jofitimprurës dhe punëdhënësit, veprimtaria e të cilëve është e lidhur me fushën e punësimit, të aftësimit profesional dhe zhvillimit të programeve të parashikuara në pikën 2, të këtij kreu, dhe që ushtrojnë veprimtarinë e tyre në Shqipëri. 
5. Bordi, në varësi të llojit të programit që do të financohet nga fondi, përcakton dhe miraton kriteret e vlerësimit, fushat e financimit, kriteret e aplikuesit dhe afatin e aplikimit, të cilat përfshihen në dokumentet e konkurrimit dhe shpallen publikisht. 
6. Aplikuesit dorëzojnë pranë sekretarit të bordit dokumentacionin e kërkuar, me qëllim përgatitjen e dosjes dhe përcjelljen për shqyrtim e miratim në bord. Sekretari i bordit ndjek hapat e mëposhtëm: 
a) pranon aplikimet, kërkesat, propozimet, komunikimet dhe dokumentacionin për shqyrtim e miratim nga bordi; 
b) përcjell në bord kërkesat e paraqitura nga punëdhënësit për subvencion për rikonstruksionin dhe përshtatjen e vendit të punës për  punësimin e personave me aftësi të kufizuar;
c) organizon mbledhjet e bordit, duke përgatitur dhe administruar dokumentacionin që shqyrtohet në to;
ç) kryen komunikimet me palë të treta, për llogari të bordit;
d) zbaton vendimet e bordit, ndjek realizimin, monitoron zbatimin e projekteve të financuara e të subvencionimeve të dhëna nga bordi;
dh) mban të dhënat dhe raportet financiare, harton dhe administron programimin financiar të fondit, në përputhje me legjislacionin e zbatueshëm;
ë) përgatit dhe harton planifikimin strategjik dhe orientimet vjetore të përdorimit të fondit për qëllimet e përcaktuara nga ligji;
gj) mbledh të dhëna, informacione dhe statistika të lidhura me veprimtarinë e fondit. 
7. Kontrata, e lidhur ndërmjet përfituesit të projektit dhe institucionit përgjegjës për punësimin dhe aftësitë, duhet të përmbajë, të paktën, mënyrën e transferimit të fondit, dokumentacionin dhe mënyrën e raportimit financiar e të performancës, llojet e shpenzimeve, të njohura e të pranueshme, format e kontrollit, përfshirë detyrimin e përfituesit për të vënë në dispozicion të autoriteteve kompetente të auditimit, të jashtme dhe të brendshme, dokumentacionin për veprimtarinë financiare të kryer, mënyrën e dokumentimit të shpenzimeve dhe produktit/rezultateve të projektpropozimit të financuar, si dhe kushtet apo përgjegjësitë e tjera të ndërsjella dhe penalitetet, në rast moszbatimi të kontratës. Kontrata me çdo subjekt fitues të programit lidhet nga institucioni përgjegjës për punësim dhe aftësi. 
8. Pagesa e fondit të përfituar bëhet me këste, në varësi të kohëzgjatjes dhe në përqindje të barabarta, por, gjithmonë, jo më shumë se 50% në fillim të projektit, kundrejt dokumentacionit dhe faturës/faturave, që vërtetojnë shpenzimet e kryera. Bordi merr vendim për t’i paguar përfituesit këstin e fundit vetëm pas vlerësimit të raportit përfundimtar të monitorimit dhe ecurisë (vlerësimit) të impaktit të projektit të financuar, të hartuar nga institucioni përgjegjës për punësim dhe aftësi, sipas parashikimeve të pikës 9, të këtij kreu. 
9. Çdo projekt i financuar monitorohet nga bordi për zbatimin e veprimtarive të financuara dhe verifikimin e realizimit të qëllimeve të përdorimit të fondit. Institucioni përgjegjës për punësimin dhe aftësitë monitoron progresin e realizuar, duke e krahasuar atë me objektivat dhe shpenzimet e paraqitura në aplikim, dhe harton raportin përfundimtar. 
Përfituesi ka detyrimin të dorëzojë raportin përfundimtar të veprimtarisë dhe bilancit financiar jo më vonë se 30 ditë nga përfundimi i veprimtarisë. 
Bordi ka të drejtë të kërkojë informacion shtesë nga përfituesi, si gjatë zbatimit të kontratës, ashtu edhe pas vlerësimit të raporteve të veprimtarisë.
Vlerësimi kryhet jo më vonë se 30 ditë nga data e marrjes së raporteve.
V. DISPOZITA TË FUNDIT
1. Anëtarët e bordit, përfaqësues të organeve të administratës publike, caktohen nga ministrat përgjegjës jo më vonë se 30 ditë nga data e hyrjes në fuqi të këtij vendimi. 
2. Anëtarët e tjerë të bordit, të cilët nuk janë përfaqësues të organeve të administratës publike, përzgjidhen nga ministri përgjegjës për çështjet e punësimit dhe zhvillimit të aftësive, jo më vonë se 60 ditë nga data e hyrjes në fuqi të këtij vendimi. 
3. Efektet financiare, që rrjedhin nga zbatimi i këtij vendimi, të përballohen nga buxheti i Ministrisë së Financave dhe Ekonomisë dhe Fondi Social i Punësimit. 
4. Ngarkohen Ministria e Financave dhe Ekonomisë dhe Agjencia Kombëtare e Punësimit dhe Aftësive për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

